FI Euroopan unionin virallinen lehti C 192/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 192/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PERA DE LLEIDA”

EY-N:o: ES-PDO-0005-0698-29.05.2008

SMM ( ) SAN ( X )

1. Nimi:

Pera de Lleida

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

SAN-tunnuksella ”Pera de Lleida” suojataan Pyrus communis L. -lajin lajikkeisiin Limonera, Blanquilla ja Conference kuuluvat hedelmät, jotka kuuluvat laatuluokkiin ekstra ja I ja jotka on tarkoitettu syötäviksi tuoreina.

Myyntiin toimitettaessa ominaisuudet vaihtelevat lajikkeesta riippuen seuraavasti:

Vähimmäiskoko (halkaisija) sekä ekstra- että I-luokassa: Limonera, Blanquilla ja Conference: 60 mm.

Kovuus, mallon kiinteys: Limonera 11–14 lb (5,0–6,4 kg); Blanquilla 9–13 lb (4,1–5,9 kg); Conference 10–13 lb (4,5–5,9 kg).

Ruskealaikkuisuus: Limonera – ei ole; Blanquilla – ei ole; Conference – esiintyy.

Liukenevan kiinteän aineen vähimmäispitoisuus: Sokeri (Brix-asteikolla): Limonera – 11,0; Blanquilla – 12,0; Conference – 12,5.

Kuoren väri: Limonera – kellertävän vihreä (kypsänä); Blanquilla – vihreästä harmaanvihreään (kypsänä); Conference – vihreästä kellertävän vihreään (kypsänä).

Mallon väri: Limonera – marmorinvalkoinen; Blanquilla – valkoinen; Conference – kellertävän valkoinen.

Mallon mehukkuus: Limonera – keskimääräinen; Blanquilla – runsas; Conference – keskimääräinen.

3.3 Raaka-aineet (ainoastaan jalostetut tuotteet):

Ei sovelleta

3.4 Rehut (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koko tuotantoprosessin viljelystä etiketöintiin on tapahduttava yksilöidyllä maantieteellisellä alueella, jotta voidaan varmistaa tuotteen laatu. Päärynän kuori on erittäin altis kolhiintumiselle ja ruhjoutumiselle hedelmätarhoista varastoon tapahtuvan kuljetuksen aikana, minkä vuoksi on äärettömän tärkeää, että koko tuotantoprosessi tapahtuu samalla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Yhdenmukaistetuissa pakkauksissa on voimassa olevassa lainsäädännössä edellytettyjen tietojen lisäksi ehdottomasti oltava näkyvästi merkittynä suojattu alkuperänimitys ”Pera de Lleida”, SAN-tuotteen logo ja yhteisön tunnus.

Jäljempänä on esitetty mustavalkoisena SAN-tuotteen logo:

SAN-tuotteen logon värit: Pantone 3965C ja Pantone 392C.

4. Maantieteellisen alueen tarkka rajaus:

Rajattu maantieteellinen alue sijaitsee Llano de Lleidaksi (Lleidan tasanko) kutsutulla alueella Lleidan maakunnassa. Se käsittää Lleidan kunnan ja seuraavat kunnat pienalueisiin (comarcas) jaettuina: Comarca de El Segrià: Aitona, Albatàrrec, Alcarràs, Alcoletge, Alfarràs, Alfés, Alguaire, Almacelles, Almatret, Almenar, Alpicat, Artesa de Lleida, Benavent de Segrià, Corbins, Els Alamús, Gimenells y el Pla de la Font, La Granja d'Escarp, La Portella, Maials, Massalcoreig, Montoliu de Lleida, Puigverd de Lleida, Rosselló, Sarroca de Lleida, Seròs, Soses, Sudanell, Sunyer, Torre-serona, Torrefarrera, Torres de Segre, Vilanova de la Barca ja Vilanova de Segrià; Comarca de Les Garrigues: Arbeca, Les Borges Blanques, Castelldans, Juneda ja Puiggròs; Comarca de La Noguera: Albesa, Algerri, Balaguer, Bellcaire d'Urgell, Bellmunt d'Urgell, Camarasa, Ivars de Noguera, Menàrguens, Montgai, Os de Balaguer, Penelles, Preixens, La Sentiu de Sió, Térmens, Torrelameu ja Vallfogona de Balaguer; Comarca de El Pla d'Urgell: Barbens, Bell-lloc d'Urgell, Bellvís, Castellnou de Seana, Fondarella, Golmés, Ivars d'Urgell, Linyola, Miralcamp, Mollerussa, El Palau d'Anglesola, El Poal, Sidamon, Torregrossa, Vila-sana ja Vilanova de Bellpuig.

Myös käsittely ja pakkaaminen tapahtuvat tuotantoalueella.

5. Yhteys maantieteelliseen alkuperään:

5.1 Maantieteellisen alueen erityisyys:

Rajattu maantieteellinen alue sijaitsee Ebrojoen laakson itäpuolella Llano de Lleidaksi (Lleidan tasanko) kutsutulla kastelualueella, joka sijaitsee meren läheisyydessä noin 155 metrin korkeudessa merenpinnasta.

Pinnanmuodostuksen osalta alue rajoittuu useampiin vuorijonoihin, minkä vuoksi sen ilme on omintakeinen ja ilmasto erityinen. Pohjoisessa se rajoittuu Sierra del Montseciin ja etelässä ja lännessä Sierra Prelitoral Catalanaan.

Tasangon halki virtaavat Segre- ja Noguera Ribagorzana -joet, ja sitä halkoo kastelukanavien verkosto. Siellä on myös useampia loivarinteisiä laakiovuoria.

Kyseisen kastelualueen maaperä ei ole erityisen syvää, ja se on kehittynyt karbonaattiperäisen kerrostuman päälle, mistä johtuvat sen erityisominaisuudet, kuten emäksisyys, keskimääräinen orgaanisten ainesten pitoisuus, keskikarkea tai hienohko rakenne ja yleensä hyvä läpäisevyys.

Alueen ilmastoa voidaan luonnehtia kuivaksi välimerelliseksi mannerilmastoksi. Sille on ominaista vastakohtaisuus ja huomattavan suuret lämpötilan vaihtelut, kylmät talvet ja erittäin kuumat kesät. Alueen erityispiirteisiin kuuluu myös talvinen sumu, joka alkaa laskeutua marraskuun puolivälissä ja kestää tammikuun lopulle, joten vuodessa on noin 53 sumuista päivää. Sumu on hyvin sitkeää, koska Llano de Lleidaa ympäröivät vuoret pysäyttävät Ebrojoen laaksoa pyyhkivät tuulet, jotka yleensä hajottavat sumun tasangolla. Tämä mahdollistaa päärynäntuotannon suhteellisen eteläisessä Euroopassa meren läheisyydessä.

Talven alhaisten lämpötilojen ansiosta pakkastunteja on erittäin paljon (talvisin Lleidan alueen pakkastuntien määrä on 1 300–1 700), mikä auttaa täyttämään päärynäpuun viljelyn edellyttämän kylmäntarpeen.

Kesän keskilämpötila pysyttelee 21 °C:een paikkeilla, ja korkeimmat keskilämpötilat ovat 28–32 °C.

Myös aurinkoisten tuntien suuri määrä rajatulla alueella on paikallinen erityispiirre. Aurinko paistaa vuodessa 2 600–2 800 tuntia.

Keväisin ja kesäisin Llano de Lleidan tasangolla sataa erittäin vähän. Vähäiset sateet johtuvat paljolti siitä, että kyseisinä vuodenaikoina Atlantin sateet ja myrskyt saapuvat Lleidaan huomattavasti laantuneina, koska suurin osa vedestä on purkautunut lännempänä. Välimereltä peräisin olevien sateiden vähäinen esiintyminen johtuu siitä, että Sierra Litoral Catalanan ja Sierra Prelitoral Catalanan vuoret pysäyttävät näiden sadealueiden etenemisen. Alueen vuotuinen sademäärä on noin 369 mm.

5.2 Tuotteen erityisyys:

Suojatulla alkuperänimityksellä ”Pera de Lleida” varustetun päärynän erityisominaisuudet, jotka erottavat sen muista päärynöistä, ovat sen miellyttävä makeus, pyöreämpi muoto, kuoren väri ja Conference-lajikkeelle tyypillinen ruskealaikkuisuus.

Perinteisesti Pera de Lleida tunnetaan erityisistä aistinvaraisista ominaisuuksistaan, jotka kiteytyvät erittäin miellyttävään makeaan vaikutelmaan. Pera de Lleidan makeus ei johdu ainoastaan liukenevan kiinteän aineen korkeammasta pitoisuudesta vaan myös liukenevan aineen ja happojen tasapainoisemmasta suhteesta. Muilla alueilla tuotettuihin päärynöihin verrattuna Lleidan päärynän liukenevan aineen ja happojen välinen suhde on parempi kaikilla lajikkeilla, minkä vuoksi sen maku on makeampi.

SAN-tuotteen ”Pera de Lleida” muoto on kaikilla lajikkeilla pyöreämpi kuin muilla hedelmänviljelyalueilla tuotetuilla vastaavilla lajikkeilla.

Lajikkeesta riippuen kuoren väri on keltaisempi tai vaaleampi kuin muuta alkuperää olevilla päärynöillä. Limonera- ja Conference-lajikkeiden väri on keltaisempi, ja erityisesti Limonera on punertavampi enemmän auringonpaistetta saaneelta puoleltaan. Blanquilla-lajikkeen kuoren väri on vaaleampi.

Conference-lajikkeen erityispiirre on myös sen kuoren epäsäännöllinen, maatiaislajikkeelle ominainen ruskealaikkuisuus.

Kaikki nämä erottavat piirteet takaavat päärynän ainutlaatuisuuden. Pera de Lleidan aistinvaraiset ominaisuudet ovat selvästi erilaiset; kauppiaat tuntevat ne hyvin, ja kuluttajat arvostavat niitä suuresti.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Yksilöidyn maantieteellisen alueen luonnonympäristön erityispiirteet vaikuttavat päärynän ominaisuuksiin seuraavasti:

Kaikki ominaisuudet ovat seurausta maantieteellisen alueen maantieteellisistä ja ilmastollisista tekijöistä, jotka on kuvattu tämän asiakirjan 5.1 kohdassa.

Makeus: Tämä ominaisuus johtuu useista viljelyalueen erityisolosuhteista. Muihin tuotantoalueisiin verrattuna SAN-tuotteen ”Pera de Lleida” maantieteellisessä ympäristössä hedelmiin kohdistuu suurempi lämpö- ja vesistressi, koska lämpötilat ovat korkeampia, aurinkoisten tuntien määrä on suuri ja sademäärä erittäin alhainen. Yhdessä maaperätyypin (ohut, hienorakeinen) kanssa nämä tekijät tuottavat viljelyssä muun muassa paremman sokerin syntetisointikyvyn.

Kuoren väri: Alueen pinnanmuodostus ja Välimeren rannikon läheisyys vaikuttavat positiivisesti aurinkoisten tuntien määrään, joka on perusedellytys klorofyllin tehokkaammalle hajoamiselle päärynän kuoressa; näin saadaan päärynä, jonka kuoren väri on keltaisempi tai vaaleamman vihreä verrattuna muilla alueilla viljeltyihin lajikkeisiin.

Hedelmän muoto: Yksilöidyn alueen sijainti (pituus- ja leveyspiiri) on eteläisempi, minkä vuoksi hedelmän muoto on pyöreämpi verrattuna muilla alueilla viljeltyihin vastaaviin lajikkeisiin.

Ruskealaikkuisuus (Conference-lajike): Sateet ovat erittäin vähäisiä keväisin ja kesäisin. Tämä vaikuttaa suoraan Conference-lajikkeen päärynän epäsäännöllisen, maatiaislajikkeelle ominaisen ruskealaikkuisuuden määrään.

Eritelmän julkaisutiedot:

Päätös AAR/3053/2007, annettu 8. lokakuuta 2007, suojatun alkuperänimityksen ”Pera de Lleida” rekisteröintihakemuksen hyväksymisestä.

Katalonian autonomisen alueen virallinen lehti N:o 4987, 15. lokakuuta 2007.

https://www.gencat.cat/eadop/imagenes/4987/07281132.pdf

(1) EUVL L 93, 31.3.2006, s. 12.